<classify> KAMPUNI ya uuzaji mafuta ya Engen imeahidi kuendelea kufanya uwekezaji wa vituo vya mafuta nchini ili kukidhi matakwa ya usafirishaji wa bidhaa mbalimbali zikiwemo malighafi ili kuendena na sera ya ukuaji wa viwanda nchini.Hayo yalibainishwa na Mkurugenzi Mtendaji wa kampuni hiyo, Paul Muhato wakati akifungua vituo viwili vya uuzaji wa mafuta vilivyopo maeneo ya Sinai na Mkuyuni jijini Mwanza, huku akibainisha mikakati mbalimbali ya kampuni hiyo katika utoaji wa huduma za mafuta nchini. Alisema kampuni hiyo iliyojidhatiti kwa ubunifu sambamba na uuzaji wa bidhaa bora za mafuta imekuwa mshirika katika ukuaji wa uchumi wa Tanzania kwa zaidi ya miaka 20 huku ikijivunia ushirikiano na serikali katika nyanja mbalimbali za kimaendeleo. Uamuzi wa kuongeza vituo katika mikoa mbalimbali nchini ni hatua mojawapo katika mpango wa ukuaji wa kampuni kwa sasa, tunaendelea kuangalia maeneo ya kimkakati nchini kote kwa ajili ya ujenzi wa vituo vya utoaji huduma ili kutumikia vyema soko la Tanzania, alisema Muhato.Alisema kama sehemu ya kuendeleza mkakati wake wa kuinua uchumi nchini, kampuni hiyo imefanya uwekezaji wa vituo 10 vilivyopo katika mikoa ya Dar es Salaam, Morogoro, Dodoma, Tanga, Moshi, Arusha na Mwanza huku ikiahidi uwekezaji wa vituo hivyo katika kipindi cha miaka michache ijayo. Tukiwa tunakusudia kuweka mteja kama kipaumbele cha kwanza, tunatarajia angalau vituo vinne zaidi katika maeneo ya kimkakati ili kuhakikisha wateja wetu wanapata huduma za kiwango cha juu kwa muda wote, aliongeza Muhato.Pia alisema mbali na huduma ya uuzaji wa mafuta, wateja pia watafurahia huduma zingine kama vile maduka, migahawa ya hali ya juu, matengenezo ya magari, mahali pa kuosha gari na huduma zingine, zote zikiwa chini ya eneo moja kwa muda wa saa 24.  <topic>: KITAIFA 